**Navodila za izpolnitev obrazca »Predhodno obvestilo (SME)«**

Davčni zavezanec, s sedežem v Sloveniji, lahko prijavi oprostitev obračunavanja DDV v drugi državi članici, če v tekočem in predhodnem koledarskem letu ni opravil prometa v vrednosti nad 100.000 EUR na ozemlju Unije (ni presegel unijskega praga za uporabo čezmejne oprostitve), v tekočem in predhodnem koledarskem letu v državi članici, v kateri namerava uporabljati oprostitev, ni opravil prometa v vrednosti nad zneskom, ki ga določi ta država članica, in tega zneska ni presegel niti v predpreteklem letu, če ta država članica tako določa.

Letni promet v Uniji pomeni skupno vrednost dobav blaga in storitev, brez DDV, ki jih davčni zavezanec opravi v koledarskem letu na ozemlju Slovenije v skladu s tretjim in četrtim odstavkom 94.a člena Zakona o davku na dodano vrednost in vrednost dobav blaga in storitev v vseh drugih državah članicah v skladu z 288. členom Direktive Sveta 2006/112/ES.

Davčni zavezanec bo lahko čezmejno oprostitev obračunavanja DDV uporabljal šele od trenutka, ko mu bo vročena odločba FURS o dodelitvi posamične identifikacijske številke za uporabo čezmejne oprostitve DDV in potrditvi posamične identifikacijske številke za uporabo oprostitve v posamezni državi članici.

Za potrebe obveščanja in komunikacije je treba najprej oddati obrazec, s katerim se strinjate, da vam bo Finančna uprava RS do preklica vročala dokumente v portal eDavki. Obrazec se nahaja na povezavi [eVročanje-POS](https://edavki.durs.si/CustodyModule2/CommonPages/Documents/New.aspx?formType=eVrocanje_POS). Po oddaji vam bomo na vse vnesene nepotrjene naslove poslali elektronsko pošto s povezavo za potrditev pravilnosti vnesenega naslova. Brez potrditve e-naslova, ne boste mogli oddati obrazcev za SME.

## **Podatki o zavezancu**

Podatki o nazivu, naslovu, davčni številki in državi sedeža podjetja se predizpolnijo na podlagi podatkov iz Registra davčnih zavezancev (RDZ) in jih ni mogoče popravljati prek tega obrazca. V primeru, da je davčni zavezanec identificiran za namen DDV, se predizpolni identifikacijska številka za DDV v državi sedeža. V primeru, da je davčni zavezanec vključen v posebno ureditev VEM (OSS), se predizpolni izjava, da je davčni zavezanec registriran v posebno ureditev VEM (OSS) z identifikatorjem ter identifikator.

**Dejavnosti:**

Davčni zavezanec mora iz spustnega seznama izbrati dejavnost, ki jo opravlja. Izbere zlasti tisto dejavnost, ki jo bo opravljal v drugi državi članici, kjer želi imeti oprostitev. Lahko se vpiše več dejavnosti, novo vrstico se doda z znakom +.

Pravna oblika se predizpolni iz RDZ in je na tem obrazcu ni možno spreminjati.

Davčni zavezanec je v čezmejno SME ureditev lahko identificiran samo v državi članici sedeža. V ta namen mora izpolniti izjavo, da v drugih državah članicah ni identificiran v posebno ureditev SME.

## **Podatki o kontaktni osebi**

## V primeru, da je davčni zavezanec vključen v posebno ureditev VEM (OSS), se kontaktni podatki predizpolnijo s podatki navedenimi na OSS obrazcu, le ti se lahko popravijo.

## V polje »Ime in priimek« se vpiše ime in priimek kontaktne osebe. Vpiše se oseba, ki bo pristojna za podajanje informacij v zvezi s poslovanjem po čezmejni SME ureditvi.

## V polje »Elektronski naslov« se izbere elektronski naslov iz spustnega seznama, ki je bil predhodno sporočen z obrazcem e-vročanje POS.

## V polje »Telefonska številka« se vpiše telefonska številka, ki se začne z znakom +

## V polje »Spletni naslov podjetja« se vpiše podatek o spletnem naslovu, preko katerega se ponuja storitve ali prodaja blaga. Vpis spletnega naslova ni obvezen, vendar če je dejavnost povezana s ponudbo določenih storitev, se navede spletni naslov, preko katerega se te storitve ponuja.

## **Države članice za uveljavljanje oprostitve DDV**

## V spustnem seznamu se izbere države članice, v katerih namerava davčni zavezanec uporabljati čezmejno oprostitev. Oprostitev sme davčni zavezanec uporabljati šele z dnem, ko mu je vročena odločba FURS o dodelitvi EX številke ter odločba o uporabi EX številke v določeni državi članici.,

## **Skupna vrednost dobav**

## Vpišejo se vrednosti opravljenih dobav blaga in/ali storitev (brez DDV) za vsako državo članico posebej, ki jih je davčni zavezanec opravil v preteklem in tekočem koledarskem letu pred vložitvijo predhodnega obvestila, v Sloveniji in vseh preostalih državah članicah, v kolikor posamezna država članica tako določa, pa za to državo članico tudi v predpreteklem koledarskem letu.

## V primeru, da država članica, v kateri želite uveljavljati oprostitev, uporablja različne pragove za različne sektorje dejavnosti, se ločeno sporoči skupno vrednost dobav blaga in/ali storitev za vsak sektor dejavnosti posebej.

## V letni promet davčnega zavezanca na ozemlju Slovenije za namene te posebne ureditve se ne všteva odtujitev opredmetenih ali neopredmetenih osnovnih sredstev davčnega zavezanca. Prav tako se ne vključuje vstopnih transakcij (nakupi, nabave, uvoz, pridobitve blaga iz drugih držav članic). Ne vključuje se tudi prejetih t.i. čezmejnih storitev, za katere se kraj opravljanja storitve določi v skladu s prvim odstavkom 25. člena ZDDV-1 po sedežu/prebivališču prejemnika storitve, za katere je prejemnik storitve plačnik DDV (obrnjena davčna obveznost). Promet, opravljen na ozemlju izven Slovenije, se ne všteva v letni promet Slovenije.

V promet davčnega zavezanca opravljenega na ozemlju drugih držav članic se vštevajo vrste transakcij, ki jih določi vsaka država članica v svojih nacionalnih predpisih o DDV na podlagi 288. člena Direktive Sveta 2006/112/ES. Podrobneje, kaj se v posamezni državi članici vključi v promet je dostopno na [SME portalu za male davčne zavezance – nacionalna DDV pravila](https://sme-vat-rules.ec.europa.eu/national-vat-rules_en). V ta promet se vštevajo tudi opravljene čezmejne storitve za katere se kraj opravljanja določi v skladu s prvim odstavkom 25. člena ZDDV-1 po sedežu/prebivališču prejemnika v drugi državi članici (ne glede na to, ali so oproščene ali obdavčene).

V letni promet se vštevajo tudi transakcije, ki so sicer izključene iz uporabe te posebne ureditve (npr. v Sloveniji je to dobava novih prevoznih sredstev v drugo državo članico).

## **Podpis in oddaja dokumenta**

## Po kliku na gumb »Oddaj« se lahko še dokončno preveri vsebino dokumenta, nato se klikne na gumb »Podpis« v levem zgornjem kotu zaslona. S tem je dokument vložen.